Condau de Pallars

Lo condau de Pallars estió uno de los condaus que i heba en lo territorio que en la primera mitat de lo sieglo IX bels cronistas de la cort carolinchia clamoron Marca Hispanica.

Este condau se trobaba situato en la cuenca alta de la Noguera Pallaresa, entre los monts Pireneus y la redolada de La Pobla de Segur, incluindo-ie la Vall d'Àneu, la Vall de Cardós y la Vall Ferrera, asinas como a vegatas la marguin ezquierda de la Noguera Ribagorzana y la Vall Fosca.

 As primeras anyadas: o dominio tolosán 
Os territorios d'o condau de Pallars y d'o condau de Ribagorza fueron conqueritos a o Emirato de Cordoba en as primeras anyadas d'o sieglo IX por Guillén I, conte de Tolosa, que os incorporó a o suyo condau.

Asinas, Guillén I establió o monesterio de Santa María de Gerri en a val d'o río Noguera Pallaresa en Gerri de la Sal (hue a capital d'o municipio de Baix Pallars, en Lerida), o monesterio de Senterada en a val d'o río Flamisell (hue en Senterada, Lerida) y o monesterio de Santa María y Sant Per d'Alaón en Sopeira en a val d'o río Noguera Ribagorzana, en Ribagorza (hue Uesca). Antiparte, Carlos Magno encluyó istos territorios en o bispato d'Urchel.

En 806 abdicó Guillén I, que se fació monche en o monesterio de Sant Guillén dau Desèrt, que heba establito en l'actual departamento francés d'Erau, en Occitania. Os suyos sucesors estioron en o condau de Tolosa Begón de París y dimpués Bernardo de Septimania (iste zaguer yera fillo de Guillén I).

 A independencia pallaresa y ribagorzana dende meyatos d'o sieglo IX 
A clase social dirichent d'os territorios ribagorzans y pallareses refusaba o dominio tolosán, y asinas en 833 Aznar Galíndez (que heba estato conte de Aragón y yera conte d'Urchel y conte de Cerdanya) s'apoderó d'os condaus de Pallars y Ribagorza, que se convertioron asinas en independients d'o condau de Tolosa dica que en 844 Fredelón de Tolosa expulsó a ista linia y recuperó os condaus.

Sindembargo, cuan en 872 fue asasinato o conte Bernardo II de Tolosa por estar enemigo de Carlos o Calvo, Remón (que seguntes bels autors yera un sinyor local, encara que yera descendient d'a nobleza franca) aprofitó isto ta independizar os condaus a o sud d'os Pireneus y ta creyar una dinastía contal propia.

 Contes de Pallars (sieglos IX-XI) 
870-920: Remón I de Pallars-Ribagorza.
920-947: Lope I de Pallars.
920-948: Isarn I de Pallars.
948-995: Remón II de Pallars.
948-995: Borrell I de Pallars.
995-1010: Armengol I de Pallars.
948-1011: Sunyer I de Pallars.

Pallars